runetrust/blame-folketinget-dk huggingface dataset:
Kim Edberg Andersen (NB), 2023-05-03:
Selvfølgelig skal vi eksportere, men det her kan jo godt gøres på en måde, så vi samtidig i stedet for at bøje nakken retter os op og siger: Der er nogle mennesker, som kun vil spise dyr, der er blevet aflivet ved at få skåret halsen over, og fred være med det, men os, der har lyst til at spise noget, som ikke er blevet dræbt på den her makabre vis, skal også have muligheden for at vælge det fra.
Line Barfod (EL), 2011-02-08:
Det betyder, at man rent faktisk også, når man er lavtlønnet, har mulighed for at vælge at trække sig tilbage, når man selv ønsker at trække sig tilbage, så man kan nå at have en værdig alderdom – kan nå at bruge tid sammen med sin familie, kan nå at bruge tid på sine interesser osv.
Tove Videbæk (KRF), 2003-02-27:
Forslagsstillerne ønsker, at der skal udarbejdes en analyse af mulige modeller for en fælles national barselfond; man ønsker, at udgifterne skal fordeles jævnt over arbejdsgiverne, fordi man ikke ønsker, at der som nu er brancher, der bærer en uforholdsmæssig høj udgift på grund af det her.
René Skau Björnsson (S), 2004-11-24:
Så er det rigtigt, at der er ledige lejligheder i nogle af vores mindre byer rundtomkring i landet, og jeg synes også, at vi dér skal prøve at nytænke og tænke utraditionelt, og at vi i stedet for at begynde at ødelægge en sektor, i stedet for at fjerne den lille del af vores boligmarked, som hedder almene boliger, så tænke på: Hvordan kan vi udnytte det lave renteniveau?
Simon Emil Ammitzbøll (LA), 2016-01-20:
Grunden til, at jeg er bekymret over det med landsbyerne, er, at jeg også har hørt en af hr. Kristian Thulesen Dahls partifæller, der har været ude at sige: Det kan godt være, at vi ikke kan få vores model, men vi vil så gerne have landsbyerne.
Connie Hedegaard (KF), 2008-04-01:
Men det, vi har en detaljeret plan for nu, er til og med 2011, og så har regeringen lagt den overligger, at vi i hvert fald skal tilrettelægge en indfasning af energipolitikken, der gør, at vi kan være sikre på at nå EU’s mål, både for så vidt angår udbygning af vedvarerne energi og for så vidt angår CO2-reduktion.
Lars Løkke Rasmussen (V), 2009-11-11:
Jeg har med tilfredshed noteret mig, at for langt størstedelen af det katalogs vedkommende er der opnået politisk opbakning fra de to partier, som der foreløbig er indgået en aftale med i så henseende, nemlig Dansk Folkeparti og Liberal Alliance, hvilket betyder, at der næste år vil kunne frigøres i omegnen af ¼ mia. kr., som kan gå fra administration, bureaukrati og kontrol – hvilke ord man nu vil sætte på – til egentlig borgerrettet service.
Kristian Bøgsted (DD), 2023-11-09:
Vi går rigtig meget ind for, at dyrevelfærden også inden for svineproduktion skal fremmes og øges, men til det må vi også bare sige, at landmændene selv har taget en del initiativer til netop at forsøge at løse nogle af de her ting, f.eks. en indsats mod varmestress.
Morten Helveg Petersen (RV), 2000-10-25:
Det er måske mere en konfliktlinje, der hedder noget med forandring i forhold til bevaring, land i forhold til by, jeg var lige ved at sige ung i forhold til gammel, men det er måske ikke helt passende; i hvert fald nogle konfliktlinjer, der gør, at der er uenighed i mange partier, inklusive mit eget.
Karen J. Klint (S), 2000-04-11:
Det er fortsat noget, ikke enhver får talt om med sine nærmeste, omend vi jo alle ved, at det sker for os hver og én på et tidspunkt. Nogen åbenhed om livets afslutning har vi dog fået, det er blevet lettere at være omkring sine nære i den sidste tid, uanset om denne tilbringes derhjemme, i en plejebolig, på et sygehus eller på et hospice.
Per Clausen (EL), 2012-04-26:
Det kan man selvfølgelig diskutere ud fra forskellige vinkler, men en ting synes jeg alligevel presser sig på, for det, vi i dag står over for at skulle vedtage, er jo en bemyndigelse til, at EU-Domstolen får mulighed for at afgøre, om den budgetlov, som et flertal i Folketinget formentlig vedtager på et senere tidspunkt, er god nok.
Søren Søndergaard (EL), 2017-01-27:
Jeg vil bare sige, at hr. Søren Espersen ikke følger godt nok med, for så ville han vide, at der faktisk var en, som gik imod beslutningen i Den Internationale Olympiske Komité, nemlig en repræsentant for de aktive idrætsudøvere i England, muligvis Storbritannien – det skal jeg ikke gøre mig klog på.
Christian Juhl (EL), 2021-10-14:
Jeg har selv overvejet, om vi ikke med alle de krige, vi deltager i, skulle kunne omdøbe ministeriet til det, man kaldte det i starten af det forrige århundrede, nemlig et krigsministerium, for det er jo mere det, det efterhånden er, hvis vi skal blive ved med de gale – undskyld, nu skal jeg finde et pænt udtryk – med de mindre kloge krige, vi har deltaget i, hvor vi har skabt flere problemer, end vi har gavnet.
Lissa Mathiasen (S), 2006-05-31:
Nu har ministeren i svaret til hr. Per Clausen, men også i sit eget svar tidligere givet udtryk for, at man kan bruge huslejenævnet, man kan bruge boligretten, og man kan bruge kommunen, så jeg vil godt høre, hvor længe ministeren mener det er acceptabelt, at man skal bo i en bolig med skimmelsvamp.
Høgni Hoydal (T), 2009-04-24:
Uanset om det er Grønland eller Færøerne eller Danmark eller Somalia, tror jeg, den eneste måde at løse alle sociale udfordringer og økonomiske udfordringer på er øget demokrati og ikke mindst, at de demokratier, som eksisterer i verden, kan stå til direkte ansvar over for internationale organer.
Mai Mercado (KF), 2021-05-28:
I Det Konservative Folkeparti er vi helt enige i, at fødendes rettigheder er et vigtigt emne, og at vi i det seneste stykke tid har hørt alt for mange historier om fødende, som ikke har fået den behandling, som de med rette kan forvente af det danske sundhedsvæsen.
Daniel Toft Jakobsen (S), 2020-12-08:
Vi er faktisk nervøse for, at det måske kan føre til et endnu større pres mod retssikkerheden, og en økonomisk kompensation for forkerte afgørelser til borgere, der mest af alt har brug for den rigtige afgørelse i første omgang, mener vi heller ikke er den rigtige måde at bruge kræfterne og pengene på.
Brian Mikkelsen (KF), 2015-03-17:
Vi synes ikke, det er rimeligt, at husejere skal betale så stor en del af festen for det, som specielt SR-regeringen lagde op til med den offentlige vækst, og vi synes også, det er skuffende, at vores venner i Venstre og Dansk Folkeparti lægger op til den samme forbrugsfest, for man lægger jo op til her, at boligejerne skal betale for offentlig vækst, i stedet for at sige, som vi mener fra konservativ side, at man skal have et udgiftsstop i den offentlige sektor.
Martin Henriksen (DF), 2007-12-11:
Og har Socialdemokratiet egentlig enighed i sin folketingsgruppe med hensyn til, om man ønsker det her, eller er det i realiteten sådan, at det er en beslutning, der er blevet truffet af fru Helle Thorning-Schmidt, den socialdemokratiske ledelse og regeringen i samklang, og så er man bare gået ud med den og har meddelt det til folketingsgruppen?
Jakob Engel-Schmidt (M), 2024-04-11:
Det her med, hvordan man betegner personer i lovgivningen om ophavsret, kan simpelt hen ikke få mit blodtryk til at flytte sig overhovedet, og det er også derfor, at hvis man politisk taktisk skal vurdere det her i et analyseprogram, er det jo klart, at det burde jeg måske have reageret på og tænkt: Det er ikke besværet værd, for det er ikke noget, der rører mig særlig meget.
Helle Thorning-Schmidt (S), 2011-12-14:
Hr. Claus Hjort Frederiksen henviser til, at lige præcis det her spørgsmål om fattigdom fylder meget i regeringsgrundlaget, og at jeg har været ude at udtale mig om det, og det skulle give anledning til, at jeg så skal besvare spørgsmålet her i salen.
Elisabeth Arnold (RV), 2003-05-07:
Derfor har jeg ikke villet tale om niveauet for udviklingsbistanden, for det står der altså ikke noget om i forespørgslens tekst. Selv om jeg har meget sympati for fru Margrete Aukens engagement i ulandsspørgsmål, så vil jeg altså ikke lade mig trække ind i en diskussion om niveauet, for jeg er på mit partis vegne og også personligt stærkt utilfreds med de nedskæringer, regeringen har foretaget på ulandsbistanden.
Ulla Tørnæs (V), 2008-01-15:
Det er selvfølgelig fristende at sige ja tak til det, men det ville også være særdeles økonomisk uansvarligt, og jeg vil under ingen omstændigheder være med til at bringe regeringen endsige det danske samfund i en situation, hvor man bare udsteder en fuldstændig ufinansieret regning på op til 5 mia. kr.
Astrid Krag (SF), 2008-05-21:
Vækker det ikke bekymring hos ministeren, at der har været tilfælde, hvor Danmark har undladt at overføre asylansøgere til Grækenland, fordi man ikke har modtaget de påkrævede garantier om, at Grækenland ikke vil fængsle og mishandle asylansøgerne eller udvise dem til lande i krig, men faktisk realitetsbehandle asylansøgningerne, og at lande som Norge, Sverige og Tyskland helt eller delvis har stoppet tilbagesendelser af asylansøgere til Grækenland, og kunne ministeren ikke overveje, om Danmark skulle følge trop med vores nabolande og helt stoppe tilbagesendelse af asylansøgere til Grækenland?
Ane Halsboe-Jørgensen (S), 2022-04-06:
Så hvordan vi som samfund går ind og bedst muligt understøtter, at det så foregår i nogle rammer, hvor vi får flest mulige af de positive effekter af det uden at få alle slagsiderne i fuld flor, synes jeg vi har gode rammer for at gå videre ned ad.
Søren Egge Rasmussen (EL), 2021-12-14:
Så der må være mulighed for at finde ud af, hvor ulovlighederne foregår, for det er jo helt vildt, hvis det er over 600 t brugbart nyt tøj, som ikke har kunnet finde en køber i butikkerne, som så ender på et forbrændingsanlæg, så vi kan få varmen gennem fjernvarmen om vinteren.
Karen Jespersen (V), 2008-11-05:
Jamen regeringen har jo stået fuldstændig fast på sine valgløfter, som jeg også begyndte med at sige, med den kvalitetsreform, som borgerne blev stillet i udsigt, der tilsammen vil koste 60 mia. kr. at gennemføre: forbedringer i bygninger, forbedringer af en række standarder, en trepartsaftale, som sikrer bedre ledelse og bedre efteruddannelse.
Ole Sohn (SF), 2006-09-07:
Men jeg vil gerne afslutningsvis sige, at vi ikke ser regeringens finanslovudspil som en løsning på de udfordringer, vi står over for, men vi er indstillet på og interesseret i at indgå i en række forhandlinger med regeringen på delområder, hvor der kan være mulighed for at se nogle fælles berøringsflader.
Lotte Rod (RV), 2025-05-06:
Med til det hører jo også, at det er jo så er vigtigt, at hvis man gerne vil have et privat tilbud og kommunen kommer og siger, at deres er billigere, så derfor kan man ikke vælge det tilbud, så skal man kunne få tjekket gennemsigtigheden så hurtigt, at man jo ikke først flytter ind i det kommunale tilbud, fordi det skal man, og så får man et halvt år senere et brev om, at man i øvrigt havde ret, så man kunne godt have valgt det andet, men på et tidspunkt, hvor det jo er for sent.
Thomas Adelskov (S), 2002-02-28:
Men når man taler om beskæftigelsesområdet, så kunne beskæftigelsesministeren her i salen i går jo oplyse Folketinget om, at grunden til, at man skal ændre lovgivningen om deltidsarbejde, er, at beskæftigelsesministeren har fået nogle enkelteksempler på folk, der gerne ville på deltid.
Kim Mortensen (S), 2007-01-23:
Nu har vi ved en tidligere spørger fået svar på, hvad regeringens forhandlingsstrategi er, og mit spørgsmål ud over det kunne være, om ministeren så kunne løfte sløret for, hvornår regeringen forventer, at vi skal afslutte, og det vil sige, hvilken tidsramme vi befinder os i i forhold til forhandlingerne.
Marlene Harpsøe (DF), 2016-02-09:
Jeg bryder mig på ingen måde om udsættelser, men jeg synes også, at man, uanset hvor man så står i sit liv – om man er på offentlig forsørgelse eller ej – sådan set skal se på sin private økonomi, i forhold til om man har råd til at bo det sted, man gør, men også at man, før man overhovedet underskriver en lejekontrakt, skal gøre sig nogle overvejelser om, om det også er en bolig, man har råd til at sidde i om 2 år eller om 5 år, fordi ens livssituation jo sådan set kan ændre sig.
Martin Henriksen (DF), 2014-11-21:
det her handler ikke kun – og nu skal man ikke forstå ordet kun, som om det er ingenting – om kvindeundertrykkelse, det handler også om et bestemt menneskesyn, et syn om, at man skal dele tingene op i rene og urene, at der er det rigtige, og så er der det forkerte, at man deler det op på en meget bombastisk måde, en meget ideologisk måde, og at man ønsker at adskille sig fra det samfund, som man dybest set burde være en del af.
Karl H. Bornhøft (SF), 2010-02-09:
Det, som hr. Karl H. Bornhøft giver til kende, er, at et øget provenu på det her område i højere grad vil give mulighed for at sørge for, at de produkter, som man bl.a. skal bruge til rygeafvænning, kan gøres billigere og især gøres billigere for nogle bestemte grupper.
Lars Barfoed (KF), 2002-03-15:
Vi kan godt en dag tage en diskussion om udviklingen i skattetrykket, siden den borgerlige regering overtog regeringsmagten i 1982, efter at Socialdemokratiet fuldstændig havde bombet dansk økonomi tilbage til sokkeholderne, og hvor det var nødvendigt at genoprette økonomien, bl.a. ved at få nogle penge ind i skat, således at man kunne fjerne statsgælden og genoprette en fornuftig balance på statsbudgetterne.
Poul Nyrup Rasmussen (S), 2000-11-01:
Det svarer i virkeligheden lidt til det, hr. Kalnæs også sagde til mig, og som jeg gerne vil bekræfte, at hvis nu Europa i 1930'erne havde sagt fra i forhold til Hitler og alt, hvad han stod for, på et meget tidligt tidspunkt og klart havde sagt: Det her kan vi altså ikke bare se passivt på, for vi vil ikke tages til indtægt ved at tie, så havde meget måske set anderledes ud i dag, og mange lidelser kunne være undgået i det århundrede, vi har sagt farvel til.
Morten Helveg Petersen (RV), 2008-01-15:
Desværre har vi modtaget advarsler fra FN og andre om, at vi ikke når at indfri de her målsætninger med den nuværende kurs, og derfor er diskussionen af den økonomiske prioritering, 1 pct. af bruttonationalindkomsten osv., stadig væk utrolig relevant.
Poul Nielson (S), 1997-10-30:
Det har været et af problemerne, og dér synes jeg, man i det politiske miljø i høj grad burde gribe i egen barm, for det er lige så meget et spørgsmål om, på hvilken måde man i det politiske beslutningsmiljø anvender det materiale, som der er grund til at se på, og for vores vedkommende, som i Udenrigsministeriet arbejder med det, må jeg sige, at vi tager disse evalueringer dybt alvorligt og ser dem som et nødvendigt og godt professionelt styringsredskab.
Marie Krarup (DF), 2018-11-22:
Men lige nu er det uretfærdigt over for danskerne at sige ja til flere flygtninge eller migranter eller kvoteflygtninge, simpelt hen fordi vi har så mange integrationsproblemer og så store udgifter forbundet med indvandrere og migranter, der er kommet de seneste år, at vi ikke kan overkomme mere.
Aage Frandsen (SF), 2003-05-23:
Så kan jeg jo forlænge spørgsmålet med: Betyder det så også, at man vil sikre, at kommunerne har mulighed for at finansiere det, også når det drejer sig om de unge udsatte eller vanskeligt stillede børn og unge, som Kommunernes Landsforening jo har gjort op har kostet, er det mellem 600
Marianne Jelved (RV), 2001-10-10:
Valutakursen havde i et stykke tid bevæget sig bort fra det, vi kalder centralkursen, nemlig 7.46 kr. pr. euro - undskyld at jeg er teknisk, men det er teknik - og befandt sig den 5. oktober i underkanten af 7,44 kr. pr. euro, sandsynligvis som følge af ekstraordinær valutaindstrømning.
Henning Hyllested (EL), 2012-05-24:
Der har i de sidste 10 år været et faldende antal ulykker, men alligevel kan vi konstatere, i hvert fald ifølge nogle foreløbige tal fra Vejdirektoratet, at alene i 2011 skete der rent faktisk stadig væk 647 ulykker på vejstrækninger med vejarbejde, hvor tre mennesker bliver dræbt, 81 kommer til skade, heraf 63 alvorligt.
Mariann Fischer Boel (V), 2001-10-11:
Til hr. Vernersen skal jeg blot sige, at det, at der ud af de 4,5 mio. skatteydere er relativt få sager, der bliver kørt videre i systemet, efter Venstres og de øvrige forslagsstilleres mening ikke er ensbetydende med, at man så bare skal lade den gruppe, som har en skattesag, sejle sin egen sø.
Per Clausen (EL), 2008-04-03:
Jeg mener, at det var en socialdemokratisk ordfører, der sagde, at det måske var et vigtigt kriterium for, om man nu var helt så tolerant og åben over for andre mennesker, som man går rundt og praler af, at man også var i stand til at sikre mindre grupper i samfundet nogle ordentlige vilkår.
Margrete Auken (SF), 2004-03-11:
Den måde, hvorpå kirkeministeren bare dikterede, at her tager vi kirkens kerneydelse, altså forkyndelsen - men vi rører ikke ved noget af det andet, og vi prøver ikke at finde ud af, om vi kan mingelere med noget uden at ramme kirkens kerneydelse - vakte så stor bestyrtelse hos menighederne rundtomkring, at selv om ministeren er lidt tonedøv over for kritik af sig selv, må det alligevel være smuttet ind i hendes ører, at der faktisk var et problem.
Morten Homann (SF), 2003-11-12:
Nu var hverken den radikale ordfører, gætter jeg på, eller jeg på det tidspunkt specielt involverede i at følge beslutningerne særlig tæt, men da man traf beslutning om at lave de nuværende skatteregler tilbage i starten af 1980'erne, tror hr. Martin Lidegaard så, at man havde gjort sig forestillinger om, at resultatet ville blive sådan, som det er i dag?
Morten Helveg Petersen (RV), 2002-05-27:
Jeg har fundet et enkelt citat, hvor hr. Villy Søvndal i 1998 under andenbehandlingen af B 92 om Polens, Tjekkiets og Ungarns optagelse i NATO siger: »Jeg synes, det ville være befriende for debatten, hvis nogle på et tidspunkt mere åbent ville gå ud og sige, at de baltiske lande formentlig ikke nogen sinde kommer med som NATO-medlemmer.«
Karen Hækkerup (S), 2012-12-11:
Det er korrekt, at det jo ikke omfatter samtlige borgere i det her land og derfor heller ikke vil komme ud til samtlige misbrugere, men det er et forsøg, som jeg håber vil kunne betyde, at nogle af dem, som står i den allermest traumatiske og dermed i en meget, meget voldsom situation, hurtigt vil kunne få en hjælp og også en hjælp, der hjælper.
Henning Hyllested (EL), 2012-05-03:
Det handler ikke primært om begge forældres ret til deres fælles barn, men om barnets ret til begge forældre, og derfor er det vigtigt, at vi fastslår, at der skal være potentiale for samarbejde mellem forældrene, for samarbejdet mellem to forældre, der ikke længere lever sammen, er helt essentielt for et barns trivsel.
Lisbeth Bech Poulsen (SF), 2015-04-30:
Skal alle kommuner påtvinges at offentliggøre fristerne på kommunernes hjemmesider, kan man være bekymret for, om der bliver brugt endnu mere tid på registrering og bureaukrati – tid, som vil gå fra kommunernes kerneopgaver, og tid, der går fra at behandle borgernes sager.
Sofie Carsten Nielsen (RV), 2013-12-18:
Hr. Mike Legarth kan være helt tryg ved, at det er Radikale Venstres dagsorden såvel som regeringens – det er den, regeringen har fremlagt – og den siger: Skal vi udvikle vores velfærd, har vi en begrænset, men moderat vækst i det offentlige forbrug, fordi vi gerne vil være med til at udvikle velfærden, og fordi vi mener, at det har vi råd til i de kommende år, for vi har gennemført en række reformer.
Magnus Heunicke (S), 2015-04-16:
For det tredje foreslås det at indføre lovhjemmel til at kræve, at chaufførvikarvirksomheder fra andre EU-lande følger bestemmelserne om løn, overarbejde, feriepenge og pension i gældende danske kollektive overenskomster for chauffører, hvis chaufførvikaren er udlejet til at køre på dansk område med et dansk indregistreret køretøj.
Helle Thorning-Schmidt (S), 2014-05-15:
Det, der undrer mig i den sammenhæng, er, at partier, som har sagt, at nu skal vi have bedre styr på banksektoren i Europa, at nu skal vi ikke en gang til have en finansiel krise skabt af bankerne, at nu skal vi have styr på bonus til bankdirektører, at nu skal vi have krav til kapital i bankerne, altså at partier, som har sagt alt det og har sagt, at de vil undgå, at der kommer en situation med bankerne igen, på forhånd kan sige, at det ikke er en god idé, at Danmark er med.
Gitte Seeberg (KF), 2000-03-02:
Men vi mener ikke, at det skal gennemføres ved tvang, og som Venstres ordfører, fru Helga Moos, også var inde på, er solenergi relativt væsentligt dyrere end andre former for energi eller CO2-reduktion, hvis det er det, der er det overordnede mål, og sådan har jeg forstået
Lene Hansen (S), 2009-05-04:
Rapporten foreslår, at placeringen af et sådant tilbud med fordel kan knyttes til en børneafdeling og en funktion for voldtægtsofre i hospitalssammenhæng, hvor man kan yde førstehjælpen både fysisk og psykisk, hvor afdelingen kan være ramme om de retsmedicinske undersøgelser og have hospitalsfunktionen som backup, og hvor man kan påbegynde en behandling og give en grundig udredning med henblik på et videre forløb.
Jesper Petersen (SF), 2008-10-10:
SF viste allerede for 14 dage siden, at vi er villige til at gennemføre forslag, der ligger fuldstændig på linje med dem, som er i loven nu, og SF har vist både i Roskildebanksagen og i Vardebanksagen fra 1993, at vi er klar, når en bankkrise som den her skal håndteres.
Per Clausen (EL), 2008-06-03:
Jeg kunne godt tænke mig at vide, hvad hr. Eyvind Vesselbo, når han nu er så sikker på, at det her er forkert, siger til, at DMU i 2007 i en rapport, der hedder »Virkemidler til realisering af målene i EUs Vandrammedirektiv« jo faktisk skriver, at et stop for vandløbsvedligeholdelse vil være et af de mest virksomme midler over for udledningen af både kvælstof og fosfor fra markerne.
Jan E. Jørgensen (V), 2012-11-13:
Der har man vel i Enhedslisten det synspunkt, at virksomhederne, hvis vi forbød reklamerne, så de ikke skulle bruge nogen penge på reklamer, jo i stedet for kunne sætte priserne ned, ligesom de, hvis vi fjernede profitten, også kunne sætte priserne ned.
Rasmus Jarlov (KF), 2019-10-22:
Men vi vil gerne have mere natur i Danmark, og vi vil også gerne have en lempeligere beskatning af elbiler, som eksempelvis er meget vigtigt, for at vi kan have mere grøn energi, og så vil vi også gerne hjælpe vores erhvervsliv, som besidder den teknologi, som skal til for at levere den strøm, som skal bruges til bl.a. elbiler.
Steffen Larsen (LA), 2025-02-25:
Vi har jo før her i salen diskuteret nogle af de tilliggende problemer omkring anonymitet og også kommunikation, og det er også derfor, at vi f.eks. med bandepakkerne har udvidet mulighederne for aflytning i forhold til at gå efter personen og ikke f.eks. specifikke telefonnumre eller lignende.
Jørgen S. Lundsgaard (KF), 2011-03-29:
Det indgår endvidere i lovforslaget, at en tredjelandsborgers manglende medvirken til at afgive biometriske kendetegn til brug for udstedelse af et opholdskort vil få den konsekvens, at den pågældendes ansøgning om opholdstilladelse afvises.
Keld Albrechtsen (EL), 2003-12-19:
Jeg vil godt spørge fru Aase D. Madsen, hvorfor Dansk Folkeparti først indgår i et politisk flertal sammen med os andre med den klare forudsætning, at hvis ikke det blev en ordentlig aftale, skulle der laves skattelovgivning, og så løber fra det hele, smider det hele på gulvet i den afgørende fase i forhandlingerne.
Eigil Andersen (SF), 2015-05-19:
FTF støtter lovforslaget, men de peger også på, at beskæftigelsesindsatsen for mange personer med andre problemer end ledighed skal afhjælpes, bl.a. gennem opkvalificering, men også behandling af helbredsproblemer og andre tilbud, som forbedrer den enkeltes arbejdsevne, og derfor kan den her jobpræmie ikke stå alene.
Morten Messerschmidt (DF), 2023-06-01:
Jeg kan ikke huske, hvad det var for en af høringerne herinde, jeg var til, hvor der var nogle forskere, altså folk, der arbejder med det her, som kunne illustrere, at hvis f.eks. heste først har spist det græs, som er der, hvor de befinder sig, og de så ikke kan bevæge sig til et andet sted, begynder de at spise rødderne og kommer længere og længere ned i jorden, og på et tidspunkt når de simpelt hen noget, som er giftigt for dem.